Nóg ŉ transitoroof in GautengFoto: Twitter via @itrafficgp. Nóg ŉ transitorooftog het Vrydagaand in Pretoria plaasgevind. Kapt. Mavela Masondo, woordvoerder van die polisie, het die voorval aan Maroela Media bevestig. “Die voorval het op die N4 in Silverton plaasgevind, tussen Watermeyerstraat en Simon Vermootenweg. In dié stadium kan ons bevestig die voorval het plaasgevind en dat die polisie op soek is na ŉ onbevestigde hoeveelheid verdagtes wat in ŉ wit BMW en groen BMW van die toneel gevlug het. Ons is onseker of daar nog motors betrokke was, maar ons kan daardie twee bevestig,” het Masondo gesê. Hy kon nie onmiddellik bevestig of enige iemand beseer is tydens die aanval nie. Masondo kon ook nie onmiddellik bevestig of daar van die toneel gevlug is met kontant nie. Gebruikers het op Twitter gesê daar kon duidelik ŉ ontploffing en vele skote gehoor word in die omgewing. Alle bane is tans gesluit vir verkeer en motoriste word aangeraai om alternatiewe roetes te gebruik. Dit kom slegs ŉ dag ná ŉ groep swaargewapende verdagtes Donderdag op twee geldwaens in Boksburg aan die Oos-Rand toegeslaan het. Agt mense, onder wie twee omstanders, is gewond. Maroela Media het Vrydagoggend berig vyf verdagtes is kort na die rooftog op die M2-hoofweg deur die Valke vasgetrek.